Donnarumma u Hauge jserrħu ras is-segwaċi tagħhom Iż-żewġ players ta' Milan li jumejn ilu nstabu pożittivi għal Covid-19, jiġifieri Jens Petter Hauge u Gianluigi Donnarumma, qasmu messaġġ fuq il-midja soċjali hekk kif aċċertaw lis-segwaċi tagħhom li huma jinstabu f'kundizzjoni ta' saħħa tajba. Hekk kif jumejn ilu ma kinux fl-iskwadra Rossonera għal-logħba kontra Roma li ntemmet bl-iskor ta' 3-3, kemm Hauge kif ukoll Donnarumma kitbu fil-profili tagħhom fuq Instagram dwar id-diżappunt li qed iħossu li se jkollhom jgħaddu dawn il-ġimagħtejn f'iżolament. Kuntrarju għal Donnaruma li s'issa stabilixxa ruħu fl-ewwel ħdax tal-coach Stefano Pioli, Hauge wasal f'Milan fl-aħħar tas-suq tat-trasferimenti tas-sajf għas-somma ta' €4 miljuni mingħand Bodo Glimt. Huwa kien għadu kemm skorja l-ewwel goal tiegħu mar-Rossoneri fil-logħba mill-fażi tal-gruppi tal-UEFA Europa League kontra Celtic li ntlagħbet il-ġimgħa l-oħra. Finalment kemm Donnarumma kif ukoll Hauge ħeġġew lil kulħadd biex jobdi l-liġijiet preżenti filwaqt li tintlibes il-maskra u tinżamm id-distanza soċjali.